OBH 3625/1997.
Az állampolgári jogok országgyűlési biztosának jelentése
Előadó: Dr. Somosi György

Az eljárás megindítása

Az Új Magyarország című napilap 1997. március 17-i száma "Mátyásföldi háború " címmel cikket közölt az Azebau Tüzéptelep működésével kapcsolatos lakossági észrevételekről. A cikk beszámolt a lakóknak a működésből eredő megpróbáltatásairól. Az újságcikk azt is hírül adta, hogy az önkormányzati intézkedés nem sok eredménnyel járt.

Az állampolgári jogok országgyűlési biztosáról szóló 1993. évi LIX. törvény 16. § (2) bekezdése értelmében az országgyűlési biztos a hatóságok intézkedései vagy mulasztásai által az alkotmányos jogokkal összefüggő sérelmek kivizsgálása és megszüntetése érdekében hivatalból is eljárhat. E törvényi felhatalmazással élve a fenti cikk alapján hivatalból vizsgálatot indítottam.

Eljárásom során tájékoztatást kértem a XVI. kerület Polgármesteri Hivatalának jegyzőjétől a Hivatal által megtett intézkedésekről. A tájékoztatást követően munkatársam távbeszélőn kért további felvilágosítást a Polgármesteri Hivatal Környezetvédelmi Irodájának vezetőjétől.

Az érintett alkotmányos jog és az ügy jogszabályi háttere

Az Országgyűlési Biztos eljárása során a következő alkotmányos jogot vizsgálta az üggyel kapcsolatban.

A Magyar Alkotmány 70/D. § (1) bekezdése úgy szól, hogy a Magyar Köztársaság területén élőknek joguk van a lehető legmagasabb szintű testi és lelki egészséghez.

Az államigazgatási eljárás általános szabályairól szóló 1957. évi IV. törvény 55. §-a kimondja, hogy a közigazgatási szerv a hatáskörébe tartozó feladatok végrehajtása érdekében hatósági ellenőrzést végez.

A helyi önkormányzatokról szóló 1990. évi LXV. törvény 8. § (1) bekezdése szerint a települési önkormányzat feladata a helyi közszolgáltatások körében különösen: a településfejlesztés, a településrendezés, az épített és természeti környezet védelme...

A megállapított tényállás és a vizsgálat megállapításai

A lakókörnyezetet zavaró zajos éjszakai rakodás, továbbá a pihenőnapokon végzett gépjavítás miatt előterjesztett panasz vizsgálata során a Hivatal figyelmeztette a vállalkozás vezetőjét. Több alkalommal is felhívták a figyelmét a jogszabályi előírások betartására. A lefolytatott éjszakai ellenőrzések során azt észlelték, hogy a zavaró tevékenység megszűnt, ismételt panasz nem érkezett.

Az újságcikkben is jelzett másik probléma a földszállítás és lerakás volt. Felszólítás, illetve több alkalommal kiszabott bírság következtében a zavaró tevékenység ritkábbá vált, a földlerakás átkerült a telep mögé, ezért a Zsemlékes út felől nem látható semmi.

A cikkben leírt harmadik probléma a szemétlerakó működéséből eredő lakossági tiltakozás volt. Az ISOTECHNIKA a volt bányagödör feltöltésére, a természeti környezet helyreállítására kapott engedélyt. A terület nem szemétlerakó, hanem törmelék, sitt, illetve föld térítési díj ellenében történő elhelyezésére szolgál. A munkaterülethez vezető útra a kerítés mellé lerakott szemetet és egyéb hulladékot nem az engedélyes helyezte el, az a lakosság, illetve más vállalkozások révén került oda.

1999. április 15-én a Környezetvédelmi Iroda vezetője arról tájékoztatott, hogy az Irodához a telep működésével összefüggő panasz nem érkezett. A Hivatal Műszaki Osztálya az illegális földlerakás miatt közel két éve benyújtott panaszt kivizsgálta, a kapott felvilágosítás szerint a panasz megoldódott, újabb állampolgári bejelentés azóta nem érkezett.

Vizsgálatom során megállapítottam, hogy a XVI. kerületi Polgármesteri Hivatalnak az állampolgárok nagyobb körét érintő probléma rendezése érdekében megtett intézkedési a panaszokat megoldották. Ezt az állítást támasztja alá, hogy a Polgármesteri Hivatalhoz ismételt lakossági bejelentés nem érkezett. Fentiek alapján a XVI. kerületi Polgármesteri Hivatal eljárásával kapcsolatban alkotmányos jogokkal összefüggő visszásságot nem állapítottam meg, ezért eljárásomat befejeztem.

Budapest, 1999. április 20.

Gönczöl Katalin